ไฟแนนซ์ทูเดย์
ไม่น่าเชื่อว่าไม่มีเจ้าหน้าที่สรรพากรสนใจข่าวเล็กๆ
20 ส.ค. 2554

ไม่น่าเชื่อว่าไม่มีเจ้าหน้าที่สรรพากรสนใจข่าวเล็กๆ 
ที่คุณยายชาวสวนถูกสรรพากร อ.บ้านลาด จ.เพชรบุรี เรียกเก็บภาษีเงินได้ในฐานะผู้ค้าปุ๋ยเฉียด 2 ล้านบาท คุณยายหอบสังขารชี้แจง และทนายของบริษัทปุ๋ยก็ติดต่อมาที่ครอบครัวคุณยายเพื่อขอประนอมความ




เรื่องการประนอมความไม่ใช่เรื่องใหญ่ แต่ไอ้เรื่องที่บริษัทปุ๋ยตราเรือประเภทหนึ่งสาขา จ.เพชรบุรี เอาชื่อชาวบ้านไปใส่เพื่อเลี่ยงภาษีนี่ กรมสรรพากรไม่เห็นจะไปตรวจสอบอะไรบริษัทปุ๋ย ปล่อยให้ข่มขู่ชาวบ้านอยู่ได้
คนในพื้นที่บอกว่าเขาทำกันเป็นขบวนการใหญ่โต มีผู้มีอิทธิพลในท้องถิ่นเอี่ยวด้วย เลยเอาชื่อที่อยู่คนในพื้นที่ไปสวมรอยซื้อปุ๋ยล็อตใหญ่ออกมา 
รีดเลือดจากปูน่ะ สรรพากรตั้งหน้าตั้งตารีดจัง แต่รีดเลือดกับบริษัทใหญ่โตที่เลี่ยงภาษีนี่มันยากเย็นจริงๆ วันนี้ขอให้โบดำกรมสรรพากรหน่อยเถอะ 
...ผลประกอบการแบงก์ออกมาแล้ว เล่นเอานักลงทุนหูผึ่งตาโต ก็เล่นกำไรเบิกบานกัน 30-50% หุ้นแบงก์วิ่งฉิว แต่ชาวบ้านร้องจ๊าก ก็เล่นขึ้นดอกเบี้ยเงินกู้สูงกว่าดอกเบี้ยเงินฝาก จนแบงก์ชาติต้องออกมาฝากต่อว่าผ่านสื่อ ช.ชดา ว่าเอากำไรพอท้วมๆ กันเถอะนะ เก็บดอกเบี้ยลูกหนี้สูงๆ ลูกหนี้ทนไม่ไหวล้มตายไปหมด ปัญหาหนี้เน่าจะกลับมา แล้วแบงก์จะตายเอง
...สุทธิ รจิตรังสรรค์ นายกสมาคมประกันชีวิตไทย ชวนคนสนใจทำประกันชีวิตเที่ยวงาน “วันประกันชีวิตแห่งชาติ ครั้งที่ 12” ภายใต้แนวความคิด “ให้ความรัก...ให้ประกันชีวิต” ในวันที่ 30–31 ก.ค. 2554 ที่ศูนย์การค้าฟิวเจอร์พาร์ค รังสิต ที่ผู้มาเยี่ยมชมงานสามารถเลือกซื้อกรมธรรม์ประกันชีวิตที่หลากหลาย สงสัยเกี่ยวกับประกันชีวิตประเภทต่างๆ ก็จะมีเจ้าหน้าที่คอยตอบให้ พร้อมรับบริการตรวจสุขภาพ 9 รายการ ในราคา 9 บาท และมีกิจกรรมบันเทิงอีกเพียบจากโรงพยาบาลบางปะกอก 9 อินเตอร์เนชั่นแนล 
รวมทั้งชมกิจกรรมบันเทิงและมินิคอนเสิร์ตของศิลปิน อาทิ ณเดชน์ คูกิมิยะ ริทและกันเดอะสตาร์ 6 อ๊อฟ ปองศักดิ์ น้ำชา จำอวดหน้าม่าน และร่วมกิจกรรมสาธารณกุศลซื้อยาสามัญประจำบ้านมอบให้กับผู้ประสบภัย
นายสุทธิ กล่าวว่า ประชาชนในธุรกิจประกันชีวิตจะมาร่วมกันบริจาคโลหิตให้แก่สภากาชาดไทย คาดว่าจะมีประชาชนมาร่วมบริจาคโลหิตให้สภากาชาดไทยมากกว่า 5 แสนซีซี m